Il-Ministru għall-Familja u s-Solidarjetà Soċjali Michael Farrugia qal li hemm bżonn li nindirizzaw il-problema tal-unknown fathers. Waqt li kien qed jindirizza konferenza f’lukanda ewlenija f’Għawdex il-Ministru Farrugia faħħar il-Proġett LWIEN li twettaq bi sħab bejn id-Dar Ġużeppa Debono u l-Iskola Sekondarja tal-Kulleġġ ta’ Għawdex; proġett li fih inkorpora wkoll ir-riċerka dwar it-Tqala fit-Tfajliet ( teen pregnancy ). Michael Farrugia tkellem dwar is-sitwazzjoni f’pajjiżna u semma li fl-1999, 196 tfajla taħt l-20 sena saru ommijiet, 223 fl-2004 u 269 fl-2008. Huwa żied jgħid li fl-2010 twieldu 212-il tifel u tifla barra ż-żwieġ minn ommijiet taħt l-20 sena. Minn dawn 30 iddikjaraw li ma jafux min hu l-missier. Farrugia tkellem ukoll dwar il-Benefit Trap illi tintiret u għalhekk qal li l-Gvern qed jaħdem biex din tkun imnaqqsa. Huwa qal li kemm jista’ jkun ngħinu lil dawk il-persuni biex ma jibqgħux jiddependu fuq il-benefiċċji soċjali għal għomorhom. Huwa spjega kif bil-benefiċċju tista’ tgħin persuna iżda qatt ma tkun tista’ titla’ ’l fuq fis-soċjetà għax tkun qed tidħol f’riskju ta’ faqar. Min-naħa tiegħu is-Segratarju Parlamentari għall-Presidenza Ewropea 2017 u Fondi Ewropej Ian Borg qal li mill-Fond Soċjali Ewropew 2014-2020 il-Gvern se jkun qed jalloka €25 miljun b’risq l-inklużjoni soċjali.